Απόφαση της Επιτροπής της 7ης Αυγούστου 2001 για την τροποποίηση της απόφασης 94/467/ΕΚ για τον καθορισμό των υγειονομικών εγγυήσεων σχετικά με τη μεταφορά ιπποειδών από μια τρίτη χώρα προς μια άλλη τρίτη χώρα, σύμφωνα με το άρθρο 9 παράγραφος 1 της οδηγίας 91/496/ΕΟΚ του Συμβουλίου [κοινοποιηθείσα υπό τον αριθμό Ε(2001) 2482] (Κείμενο που παρουσιάζει ενδιαφέρον για τον ΕΟΧ) (2001/662/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ(1), όπως τροποποιήθηκε τελευταία από την οδηγία 96/43/ΕΚ(2), και ιδίως το άρθρο 9 παράγραφος 1 στοιχείο γ), Εκτιμώντας τα ακόλουθα: (1) Η οδηγία 90/426/ΕΟΚ του Συμβουλίου(3), όπως τροποποιήθηκε τελευταία από την απόφαση 2001/298/ΕΚ(4), θεσπίζει του όρους υγειονομικού ελέγχου που διέπουν τη διακίνηση των ιπποειδών κατά τις εισαγωγές ιπποειδών προέλευσης τρίτων χωρών. (2) Η απόφαση 92/260/ΕΟΚ της Επιτροπής(5), όπως τροποποιήθηκε τελευταία από την απόφαση 2001/619/ΕΚ(6), σχετικά με τους υγειονομικούς όρους και την υγειονομική πιστοποίηση που απαιτούνται για την προσωρινή αποδοχή καταχωρημένων ίππων, προβλέπει, μεταξύ άλλων, ότι τα ιπποειδή θα πρέπει να έχουν διαμείνει στη χώρα αποστολής. Η διαμονή στα κράτη μέλη ή σε ορισμένες τρίτες χώρες που απαριθμούνται στον κατάλογο μπορεί, ωστόσο, να λαμβάνεται υπόψη για τον υπολογισμό της σχετικής περιόδου, υπό τον όρο ότι τηρούνται τουλάχιστον οι ίδιοι όροι. (3) Η απόφαση 94/467/ΕΚ της Επιτροπής(7), καθορίζει τις υγειονομικές εγγυήσεις σχετικά με τη μεταφορά ιπποειδών από μια τρίτη χώρα προς μια άλλη τρίτη χώρα σύμφωνα με το άρθρο 9 παράγραφος 1 της οδηγίας 91/496/ΕΟΚ. Οι λεπτομέρειες των υγειονομικών όρων των ζώων είναι αυτές που αναφέρονται στην απόφαση 92/260/ΕΟΚ. (4) Η σημερινή κατάσταση δυσχεραίνει χωρίς λόγο τη μεταφορά μέσω των κρατών μελών των ιπποειδών που αλλιώς θα ήταν επιλέξιμα για προσωρινή αποδοχή ή μόνιμη εισαγωγή στην Κοινότητα. Στόχος της παρούσας οδηγίας είναι να διευκολυνθεί η μεταφορά αυτή των καταχωρημένων ιπποειδών. (5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο άρθρο 1 της απόφασης 94/467/ΕΟΚ προστίθεται η παράγραφος 3, που έχει ως εξής: "3. Κατά παρέκκλιση από τις διατάξεις της παραγράφου 2 και μόνο στην περίπτωση των καταχωρημένων ιπποειδών, ο κατάλογος των χωρών στο τρίτο εδάφιο στοιχείο δ) του τμήματος ΙΙΙ των πιστοποιητικών Α, Β, Γ, Δ και Ε του παραρτήματος ΙΙ της απόφασης 92/260/ΕΟΚ αντικαθίστανται από τον κατάλογο των τρίτων χωρών για τις ομάδες Α έως Ε του παραρτήματος Ι της απόφασης 92/260/ΕΟΚ." Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 7 Αυγούστου 2001.

[Source: multi_eurlex | Tokens: 2714]